Bilisters største irritationer opstår, når andre ikke holder til højre. I næste uge vil en landsdækkende razzia forsøge at gøre noget ved problemet.

Har du i den kommende uge tænkt dig at ligge og drive den af i midtersporet på motorvejen, er risikoen for en bøde større end normalt.

I samarbejde med Vejdirektoratet sætter politiet nemlig fokus på trafikanter, der ikke får trukket til højre efter overhaling. Og hvis du ikke vælger den rigtige vognbane, risikerer du at blive vinket ind til siden af politiet og få en bøde på 1000 kroner.

Baggrunden for den målrettede, landsdækkende indsats i hele landet er en undersøgelse, som Vejdirektoratet fik lavet sidste år.

Den viser, at danske bilisters største irritationsmomenter opstår, når andre ikke holder til højre eller holder for lidt afstand.

- Bilister, der ikke holder til højre, sinker ofte trafikken for de bagvedkørende. I Vejdirektoratet arbejder vi for at skabe god fremkommelighed på vejene, og derfor er det vigtigt, at bilister trækker ind til højre, så snart der er plads efter en overhaling. Det giver en mere glidende trafik, større trafiksikkerhed og en bedre udnyttelse af vejen, siger Marianne Foldberg Steffensen, der er leder for trafiksikkerhedsafdelingen i Vejdirektoratet.

Bedre fremkommelighed

Erik Terp Jensen, Centerchef i Rigspolitiets Nationale Færdselscenter, peger ud over sikkerhedsaspektet også på, at det forbedrer fremkommeligheden, at vi holder til højre.

- Derfor er det nødvendigt, at alle bilister er opmærksomme på overholdelse af denne grundlæggende bestemmelse i færdselsloven. Det sætter vi særlig fokus på med kampagnen i uge 22. Bilister, der ikke overholder reglerne i færdselsloven, risikerer at blive vinket ind til siden af politiets patruljer og at skulle betale en bøde, siger Erik Terp Jensen.

Opråb fra politiet

Så sent som sidste mandag var Nordsjællands Politi ude med en opfordring til billisterne.

Under overskriften ”Du skal holde til højre” skrev politiet på Facebook, at der er en del bilister ude på vejene, der ikke har styr på, hvilken bane, de skal køre i.

Opslaget blev delt med mere end 8000 gange, og mange danskere brugte kommentarsporet til at tagge venner, de synes er dårlige til at huske at trække til højre.

DU SKAL HOLDE TIL HØJRE Vi ser det, når vi kører udrykningskørsel, vi ser det, når vi kører almindelig patruljekørsel,... Posted by Nordsjællands Politi on Monday, May 23, 2016

Den landsdækkende indsats varer i hele uge 22 og begynder mandag den 30. maj